text: Prinsesse får fornem post
  01 december 2011 kl. 13.04
  Prinsesse Marie bliver protektor for AIDS-Fondet.
  AIDS-Fondet arbejder for at bekæmpe hiv og aids i Danmark og i de hårdest ramte områder i verden.
  - Som protektor kan prinsesse Marie være med til at sætte fokus på de områder, AIDS-Fondet arbejder med. Vi er meget taknemmelige over, at prinsessen har valgt at støtte vores arbejde med at bekæmpe en sygdom, der stadig er omgærdet af tabuer og som koster 1.8 millioner menneskers liv hvert år, siger Henriette Laursen, direktør i AIDS-Fondet.
  I Danmark rammer fordomme stadig hårdt, og mange hiv-smittede tør ikke fortælle deres nærmeste om sygdommen.
   
  - Jeg håber som protektor at kunne være med til at nedbryde de fordomme, der gør at mange hiv-smittede lever i ensomhed og frygt for andres reaktioner. Samtidig ønsker jeg at støtte AIDS-Fondets fokus på forskning i medicin, der kan hjælpe fremtidige generationer til at vokse op uden hiv og aids, siger prinsesse Marie.
  